钦定古今图书集成/明伦汇编/氏族典/第640卷 > 《凌迪知万姓统谱》 > 耨碗温敦谦
## 钦定古今图书集成/明伦汇编/氏族典/第640卷 > 《凌迪知万姓统谱》 > 耨碗温敦谦

按《金史耨碗温敦思忠传》：思忠子谦，本名乙迭，累官
御史中丞。世宗谓之曰：省部官受请托，有以室家传
达者。官刑不肃，士风颓敝如此。其纠正之。初，世宗至
中都，多放宫人还家，有称心等数人在放之例，所司
失于检照，不得出宫，心常怏怏。大定二年闰二月癸
巳夜，遂于十六位放火，延烧太和神龙殿。上命近臣
迹火之所，发十六位宫人袁六娘等六人告实，称心
等为之，称心等伏诛，赏赐袁六娘六人，放出宫为良。
谦意宫殿被火，将复兴工役，劳民伤财，乃上表乞权
纾修建。上使张汝弼诏谦曰：“朕思正隆比年徭役百
姓，疮痍未复，边事未息，岂遽有营缮也？卿可悉之。”久
之，袭父思忠济州猛安、利涉军节度副使鸟林荅钞
兀追捕逃军，至猛安中，谦畏其扰，乃醵民财买银赂
钞兀。事觉，钞兀抵罪，谦坐夺猛安。遇赦求叙，上曰：“乙
迭无自与赃。”使复其所。